[bookmark: OLE_LINK3][bookmark: OLE_LINK4][bookmark: OLE_LINK5][image: THOURIOS]
EΛΛHNIKH ΔHMOKPATIA
ΞENOΔOXEIAKO EΠIMEΛHTHPIO THΣ EΛΛAΔOΣ

ΔΕΛΤΙΟ ΤΥΠΟΥ

Αθήνα, 25 Φεβρουαρίου 2021          ΞΕΝΟΔΟΧΕΙΑΚΟ ΕΠΙΜΕΛΗΤΗΡΙΟ ΤΗΣ ΕΛΛΑΔΟΣ
 Σταδίου 24 – 105 64 Αθήνα – τηλ. 2132169900 – φαξ 210 32 25 449 – e-mail : info@grhotels.gr


 
Άνοιξε η περίοδος αιτήσεων για το Idea Platform του CapsuleT 
 
Το δεύτερο κατά σειρά Idea Platform («Πλατφόρμα Ιδεών») δρομολογεί ο CapsuleT Travel & Hospitality Accelerator, ο επιταχυντής για νεοφυείς επιχειρήσεις του τουρισμού που δημιουργήθηκε από το Ξενοδοχειακό Επιμελητήριο Ελλάδος, ανακοινώνοντας επίσημα την έναρξη δήλωσης συμμετοχών από ενδιαφερόμενες ομάδες.
Ύστερα από την ιδιαίτερα επιτυχημένη διεξαγωγή του πρώτου Idea Platform που έλαβε χώρα διαδικτυακά στη διάρκεια του περασμένου Σεπτεμβρίου και, πάντα με γνώμονα την προώθηση της καινοτομίας και την αναβάθμιση του ελληνικού τουριστικού προϊόντος, ο CapsuleT καλεί νέες και νέους της χώρας να καταθέσουν την αίτηση συμμετοχής τους στο πρόγραμμα -από την Πέμπτη 25 Φεβρουαρίου έως και την Πέμπτη 25 Μαρτίου του 2021- με σκοπό να αναπτύξουν περαιτέρω την ιδέα τους και να τη μετατρέψουν σε μία καινούρια επιχείρηση, χάρη στην εξειδικευμένη καθοδήγηση και υποστήριξη που θα λάβουν στη διάρκεια του προγράμματος.

Ποιοι μπορούν να συμμετάσχουν;
Το Idea Platform απευθύνεται σε νέους/νέες φοιτητές/φοιτήτριες, αποφοίτους, μεταπτυχιακούς ή διδακτορικούς φοιτητές/φοιτήτριες των σχολών της χώρας, νέα άνεργα στελέχη και νέες επιχειρήσεις σε πολύ πρώιμο στάδιο δραστηριοποίησης, με τεχνολογικό και επιχειρηματικό υπόβαθρο.
Σκοπός για τις συμμετέχουσες ομάδες είναι να υποβάλουν επιχειρηματικές προτάσεις που δύνανται να λύσουν πρακτικά προβλήματα που εντοπίζονται στον τουριστικό τομέα, μέσω της εφαρμογής τεχνολογικών λύσεων. Η ομάδα του επιταχυντή αναζητά ιδέες που μπορούν να εξελιχθούν σε νεοφυείς επιχειρήσεις (startups) με θετικό αντίκτυπο στον ψηφιακό μετασχηματισμό της τουριστικής βιομηχανίας, ενώ δυνητικά θα μπορούν να ενταχθούν σε επόμενο κύκλο του Προγράμματος Επιτάχυνσης, ώστε να αναπτύξουν περαιτέρω την επιχειρηματική τους δραστηριότητα.

Λεπτομερέστερα, οι επιλέξιμοι υποψήφιοι, προκειμένου να εξασφαλίσουν μία θέση στο πρόγραμμα που θα λάβει χώρα από τις 6 έως και τις 22 Απριλίου του 2021, θα πρέπει να είναι ομάδες με μία καινοτόμα επιχειρηματική ιδέα για τον τουριστικό τομέα, η οποία προϋποθέτει τη χρήση τεχνολογίας προκειμένου να εφαρμοστεί. Τα μέλη των ομάδων πρέπει να είναι 18 έως 35 ετών, απόφοιτοι ή μεταπτυχιακοί φοιτητές σχολών σχετικών με τομείς, όπως οι Θετικές Επιστήμες, Μηχανική και Μηχανολογία, Πληροφορική, Διοίκηση Επιχειρήσεων, Οικονομικά, Τουριστικό Μάνατζμεντ και ούτω καθεξής. Οι αιτούντες πρέπει να έχουν την ελληνική ιθαγένεια ή έστω να είναι κάτοικοι Ελλάδας. Διευκρινίζεται πως οι υποψήφιες ομάδες δε θα πρέπει να έχουν λάβει οποιαδήποτε άλλη χρηματοδότηση, πλην μόνο ενός πρώτου γύρου χρηματοδότησης/ή από φίλους και οικογένεια (που δεν υπερβαίνει τα 50.000 ευρώ) ενώ, στην περίπτωση που έχουν προχωρήσει ήδη σε ίδρυση εταιρείας, το διάστημα ίδρυσης θα πρέπει να είναι λιγότερο από 6 μήνες από την ημερομηνία αίτησης συμμετοχής στο πρόγραμμα.
Οι ομάδες συμμετέχουν με ιδέες για εφαρμογές σε προϊόντα και υπηρεσίες που είναι σχετικές με τους στόχους και τη θεματική ενότητα του Idea Platform, ήτοι εφαρμογές και λύσεις, όπως: α) για τον τουριστικό κλάδο ξενοδοχίας και εστίασης (hotel management, revenue management, channel management, HR management, guest products & services κ.τ.λ.), β) για τουριστικές μεταφορές (Distribution & Transfers), γ) για μηχανές αναζήτησης κρατήσεων και ηλεκτρονικών τουριστικών γραφείων (booking engines & ΟΤΑ), δ) για τουριστικές και πολιτιστικές δραστηριότητες, ξεναγήσεις και εκδηλώσεις, ε) προϊόντα και λύσεις για αερολιμένες, θαλάσσιο τουρισμό-μαρίνες, στ) εφαρμογές και λύσεις βιωσιμότητας (sustainability solutions), ζ) εφαρμογές και λύσεις εξοικονόμησης ενέργειας και φυσικών πόρων (ενδεικτικά ξενοδοχειακών μονάδων, τουριστικών εγκαταστάσεων, μουσείων αλλά και νησιών, χωριών, περιοχών με ιδιαίτερη τουριστική συγκέντρωση κ.τ.λ.), η) εξειδικευμένες λύσεις επικοινωνίας και προωθητικών ενεργειών (όπως μέτρηση και αξιολόγηση υπηρεσιών, κοινωνικών δικτύων, διαφήμισης κ.τ.λ.). Παράλληλα υπάρχει ξεχωριστή, ειδική ενότητα για λειτουργικές ιδέες που αφορούν εφαρμογές για την επίλυση και διαχείριση αναγκών που έχουν προκύψει σε επιχειρήσεις, φορείς και μονάδες τουρισμού λόγω της πανδημίας από τον Covid-19.

Δομή του προγράμματος
To 2ο Idea Platform θα έχει συνολική διάρκεια 11 ημερών, θα πραγματοποιηθεί διαδικτυακά μεταξύ 6 και 22 Απριλίου του 2021 και θα περιλαμβάνει εκπαιδευτικά σεμινάρια (workshops), ομιλίες και συμβουλευτική καθοδήγηση. Σημειώνεται πως το πρόγραμμα αποτελείται από δύο φάσεις: α) την προπαρασκευαστική περίοδο και β) το διαγωνιστικό μέρος.

Ηγετικές εταιρείες στο πλευρό των ομάδων
Το Idea Platform έχει σχεδιαστεί από την ομάδα του CapsuleT και το Ξενοδοχειακό Επιμελητήριο Ελλάδος, με την ενεργή υποστήριξη και συνδρομή μεγάλων οργανισμών της χώρας καθώς και startup εταιρειών του τουριστικού οικοσυστήματος. Ενδεικτικά, στο πρόγραμμα του προσεχούς Απριλίου συμπράττουν και συμμετέχουν ως στρατηγικοί συνεργάτες -μεταξύ άλλων- η Google, ο Διεθνής Αερολιμένας Αθηνών, η Expedia Group, το NBG Business Seeds της Εθνικής Τράπεζας και η εταιρεία Programize. Επιπλέον, την προσπάθεια του επιταχυντή θα στηρίξουν και εκπρόσωποι αναγνωρισμένων νεοφυών επιχειρήσεων στο χώρο του τουρισμού∙ στις τελευταίες περιλαμβάνονται η Clio Muse Tours, η Ferryhopper, η SaMMYacht, η TravelMyth, η Triparound, η Welcome Pickups, η Woof Together, η Workathlon, η Zoottle, κ.ά.

Υποβολή αιτήσεων

Η περίοδος υποβολής αιτήσεων για το δεύτερο Idea Platform του CapsuleT ξεκινά την Πέμπτη 25 Φεβρουαρίου και θα ολοκληρωθεί την Πέμπτη 25 Μαρτίου 2021. Παρακαλούμε όπως μεταβείτε εδώ για να καταθέσετε την αίτησή σας.
Προτού κάνετε αίτηση, παρακαλούμε όπως διαβάσετε προσεκτικά τα κριτήρια επιλεξιμότητας, τους όρους/προϋποθέσεις του προγράμματος και προετοιμάσετε όλο το απαραίτητο περιεχόμενο προκειμένου να το συμπεριλάβετε στην αίτησή σας (στοιχεία, βιογραφικά σημειώματα των μελών της ομάδας, συνοπτική παρουσίαση της κεντρικής ιδέας). Επισημαίνεται πως η υποβολή αιτήσεων πραγματοποιείται στην ελληνική γλώσσα.

Σημαντική σημείωση: οι υποβληθείσες αιτήσεις των ομάδων θα αξιολογούνται από την οργανωτική επιτροπή του επιταχυντή καθ’ όλη τη διάρκεια της περιόδου αιτήσεων (25/2 – 25/3) και όσες εξ αυτών πληρούν τα κριτήρια, θα κατοχυρώνουν άμεσα τη συμμετοχή τους στο πρόγραμμα. Ως εκ τούτου, οι υποψήφιες ομάδες καλούνται όπως δηλώσουν συμμετοχή όσο το δυνατόν συντομότερα, προκειμένου να διασφαλίσουν έγκαιρα τη θέση τους στο πρόγραμμα.

